ועדת הכנסת, כנסת 24, פרוטוקול מספר 31, 2021-10-27 09:15

שרן השכל: בוקר טוב לכולם, אני שמחה לפתוח את ועדת הכנסת.

שרן השכל: אני אחליף היום את ניר אורבך בראשות הוועדה.

שרן השכל: יש לפנינו שתי טענות לנושא חדש.

שרן השכל: הראשון, פניית יושבת-ראש ועדת מיזמי תשתיות לאומיים ושירותי דת יהודיים בדבר טענות נושא חדש בעת הדיון בפרק כ' (ייעול מערך הכשרות), מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021.

שרן השכל: יושבת-ראש הוועדה, חברת הכנסת יוליה, נא לנמק בבקשה את הטענה.

יוליה מלינובסקי: מי שצריך לנמק זה מי שביקש את הטענה.

יוליה מלינובסקי: הוא מנמק, אני עונה לו.

שרן השכל: חבר הכנסת פרוש, בבקשה.

יוליה מלינובסקי: חבר הכנסת מקלב ביקש אתמול לטעון נושא חדש לשלושה סעיפים.

יוליה מלינובסקי: בעצם סיימנו את כל החוק חוץ משלושת הסעיפים האלה.

יוליה מלינובסקי: בבקשה, חבר הכנסת פרוש.

מאיר פרוש: אני מבין שתוך כדי הדיונים נכנס נושא חדש בקשר לתקן של משגיחי כשרות.

מאיר פרוש: עד היום מונו מטעם הרבנות משגיחי כשרות, כדי לבדוק, אם נניח זה במאפייה, שהקמח מסונן ואין תולעים, או אם זה בנושא של עופות, לבדוק איך שוחטים, שמוציאים את הגידים שאסור לאכול וכו'.

מאיר פרוש: לכל נושא יש את ההלכות שלו, והמשגיח מוודא שעושים זאת.

מאיר פרוש: ההשגחה היא דבר שהרבנות תמיד ביקשה להקפיד עליו, כדי שבכל דבר שאנחנו אוכלים ושותים נדע מה אנחנו אוכלים ומה אנחנו שותים, שלא נערב בין בשר חלב וכו'.

מאיר פרוש: אני מבין שעכשיו נכנס סעיף שעל כל תקן של משגיח כשרות שר הדתות הוא זה שצריך למנות, בתיאום ובהסכמת שר האוצר.

מאיר פרוש: עד היום ידעתי שמייחסים למפלגות מסוימות את זה שהן מעוניינות לשלוט על כל פקיד וכל פקידה ועל כל משגיח, ועכשיו אני מבין שהדבר הזה עובר לשליטת ישראל ביתנו.

מאיר פרוש: כי שר האוצר הוא זה שיצטרך לאשר כל תקן של משגיח כשרות.

מאיר פרוש: אם נניח אני צריך משגיח חמש שעות ביום במאפייה כדי לבדוק שהקמח מסונן ואין תולעים – אז צריך יהיה למנות את המשגיח הזה בהסכמתו של שר האוצר.

מאיר פרוש: זה דבר שנכנס עכשיו ולא היה בבסיס של החוק שהוגש, ולכן אני חושב שזה נושא חדש.

ניר אורבך: תודה רבה, חבר הכנסת פרוש.

ניר אורבך: הייעוץ המשפטי, בבקשה.

תומר רוזנר: בוקר טוב.

תומר רוזנר: הבקשה לנושא חדש מתייחסת לשלושה סעיפים בהצעת החוק.

תומר רוזנר: הסעיף הראשון נוגע להכנסת מנגנון של הסמכת מועצות דתיות כך שגם הן יוכלו לתת תעודות כשרות לצד הגופים נותני ההכשר, שהם תאגידים פרטיים.

תומר רוזנר: הנושא הזה הוזכר בהצעת החוק המקורית, אבל באמת פותח בצורה מאוד משמעותית בהצעת החוק הסופית, לבקשת הממשלה.

תומר רוזנר: הנושא השני, כפי שהזכיר חבר הכנסת פרוש, הוא תיקון של סעיף שמסמיך את השר להתקין תקנות, שבו נוספה דרישה של הסכמת שר האוצר לאותן תקנות, שקובעות את שעות הנוכחות של המשגיחים - - -

מאיר פרוש: לא סומכים על שר הדתות?

מאיר פרוש: הוא הרי מאותה קואליציה.

תומר רוזנר: אני רק מתאר את הסעיפים.

מאיר פרוש: אני רק מחדד ששר האוצר לא סומך על שר הדתות ומבקש לאשר כל תקן.

תומר רוזנר: כמובן שלגבי ההחלטה להוסיף הסכמה של שר כזה או אחר, מבחינה משפטית לא מדובר בנושא חדש.

תומר רוזנר: הנושא השלישי הוא התייחסות להוראות המעבר.

תומר רוזנר: בהצעת החוק המקורית כבר היו הוראות מעבר, והן פותחו ושוכללו במהלך הדיונים בוועדה.

תומר רוזנר: גם כאן מבחינה משפטית אנחנו לא רואים נושא חדש.

מיכאל מלכיאלי: בוקר טוב.

מיכאל מלכיאלי: יש לי שתי שאלות.

מיכאל מלכיאלי: שאלה ראשונה, אנחנו רגילים שבוועדות הכנסת אנחנו מכניסים הסכמות של שרים נוספים, על פי דרישתם.

מיכאל מלכיאלי: זה הגיוני כאשר יש שר שקשור לעניין.

מיכאל מלכיאלי: השאלה היא זאת.

מיכאל מלכיאלי: נכון שבסופו של דבר כל חוק קשור לתקציב, אבל האם כשמגיע שר שאין לו שום קשר לשירותי הדת – לא רק שר שלא קשור לדת, אלא שר שלא קשור לשירותי הדת - - -

ניר אורבך: על איזה שר אתה מדבר?

מיכאל מלכיאלי: על שר האוצר.

מיכאל מלכיאלי: האם יש סיבה לחשוש – אני רוצה שתומר ייתן לנו את דעתו בעניין הזה – ששר האוצר מאיים על שר הדתות ובעצם אומר לו שהוא לא ייתן לו סמכויות והוא יהיה בעל הבית שלו?

מיכאל מלכיאלי: שר הדתות מסכן, הוא מאוים פה.

מיכאל מלכיאלי: יכול להיות שאין פה באמת החלטה מקצועית של שר הדתות, שלפיה הוא מוכן ששר האוצר יהיה שותף כי זה נושא תקציבי.

מיכאל מלכיאלי: הרי שר האוצר שלנו ידוע כאדם מאיים, ואולי שר הדתות פשוט מאוים ממנו ולכן מסכים לדבר הזה, בעוד שמבחינה מקצועית משרד הדתות אמור להתנגד לזה.

אמיר אוחנה: דרך אגב, לא צריך להתרגש מהאיומים שלו, תשאל את איסמעיל הנייה.

מיכאל מלכיאלי: השאלה שלי היא זאת.

מיכאל מלכיאלי: היות שיש מה לחשוש מהאיש, האם אנחנו לא מרגישים כולנו מאוימים מאדם שהוא באמת מפחיד, שמאיים על שר הדתות שלנו?

מיכאל מלכיאלי: השאלה היא איך אנחנו נותנים לאדם כזה להשתלט על חוקים שלא קשורים אליו.

מיכאל מלכיאלי: תומר, אתה לא חושש ששר הדתות מאוים?

תומר רוזנר: אנחנו לא עוסקים ביחסים בין שרים.

מיכאל מלכיאלי: האם לערב את קצין הכנסת?

מיכאל מלכיאלי: חבר'ה, זה לא מצחיק, אלי אבידר הולך עם שומר ראש מאז, ולא בגלל שהוא שר מודיעין.

מאיר פרוש: אני יכול לנסות להסביר את השאלה שלו.

ניר אורבך: אבל השאלה שלו ברורה.

מיכאל מלכיאלי: חבר'ה, אם יקרה משהו לא נוכל להגיד - - -

מאיר פרוש: אחרי שש שנים שהייתי במשרד החינוך, אני יכול להגיד טענה שכל חבר כנסת מכיר אותה: שכל משרד מתלונן על כך שהוא תלוי במה שפקידי האוצר יגידו לו.

מאיר פרוש: עכשיו, אנחנו יודעים שלא שר האוצר הולך לאשר כל משגיח ומשגיח בכל מקום, בשביל זה יש לו עוזרים, יועצים ופקידים.

מאיר פרוש: לכן אני שואל האם אנחנו לא גורמים לכך שכל פקיד ממשלתי יהיה עוד יותר קשור לאוצר, ובלעדיהם אתה אפילו לא יכול לדבר על משגיחי כשרות.

מאיר פרוש: זה ממש אבסורד, זה נראה לא טוב.

ניר אורבך: תודה, חבר הכנסת פרוש.

ניר אורבך: חברת הכנסת מלינובסקי, רוצה להתייחס?

יוליה מלינובסקי: אני אשמח להתייחס.

מיכאל מלכיאלי: היא גם מאוימת, היא מאותה מפלגה.

יוליה מלינובסקי: הדבר היחיד שמאיים עליי זה שאם אני לא אחזור הביתה בימים הקרובים בעלי יתגרש ממני.

מיכאל מלכיאלי: לא, אנחנו פה בשביל שזה לא יקרה.

יוליה מלינובסקי: אם מלכיאלי שומר עליי אז הכול בסדר.

מיכאל מלכיאלי: אבל יוליה, בינינו, בלי שאף אחד שומע – זה לא נכון שהוא בן אדם מאיים?

מיכאל מלכיאלי: מה, הוא אדם נחמד?

יוליה מלינובסקי: אני עובדת עם חבר הכנסת ליברמן יותר מ-18 שנים ברצף והוא אף פעם לא איים עליי.

יוליה מלינובסקי: יכול להיות שאני מאיימת עליו, אבל זה כבר סיפור אחר.

מיכאל מלכיאלי: הוא לא צריך לאיים, מספיק שהוא מגיע, זה כבר מפחיד.

שמחה רוטמן: יוליה, בואי נפתח את זה, מה האיומים שאיימת על ליברמן?

ניר אורבך: חברי הכנסת.

יוליה מלינובסקי: בואו נסיים את החלק המשעשע של העניין.

יוליה מלינובסקי: אני אתייחס לדברים.

יוליה מלינובסקי: בהמון חוקים - - -

מיכאל מלכיאלי: קיבלתי איומים, אני צריך ללכת...

יוליה מלינובסקי: בהמון חוקים בנושאים כלכליים יש דרישה להסכמה או התייעצות עם שני שרים, זה מאוד הגיוני ומקובל.

מאיר פרוש: גם על תקן של משגיח?

יוליה מלינובסקי: לא מדובר על תקן של משגיח.

יוליה מלינובסקי: אף אחד לא מצפה ששר האוצר, וגם לא שר הדתות, הם אלה שיאשרו כל משגיח ומשגיח.

יוליה מלינובסקי: מדובר על תוכנית כלכלית, על תקן כשרות שלא היה לנו פה מעולם, מדובר בכסף גדול – וכן, יכול להיות שלשר האוצר יהיה מה לומר על הנושא הזה.

יוליה מלינובסקי: זה לא חריג, זה לא יוצא מן הכלל, ואפילו בנושא המטרו למשל, יש הסכמה, לדעתי, גם של שרת הפנים.

יוליה מלינובסקי: יש נושאים מסוימים שנדרשת בהם הסכמה של שני שרים, לפעמים גם יותר, תלוי בנושא.

יוליה מלינובסקי: אז אני ממש לא מסכימה עם שני הנושאים החדשים שעלו פה, אלה דברים טכניים לחלוטין.

יוליה מלינובסקי: לגבי הנושא של המועצות הדתיות – זה הוזכר בחוק, ובוועדה אנחנו מילאנו את זה בתוכן.

מאיר פרוש: אני לא דיברתי על המועצות הדתיות.

יוליה מלינובסקי: הגשתם על זה נושא חדש.

מאיר פרוש: אבל עוד לא נימקתי.

ניר אורבך: כרגע יש פה נושא חדש אחד.

שמחה רוטמן: זה מכתב אחד עם שלוש טענות.

יוליה מלינובסקי: שלוש טענות, אבל שתיים מהן מתייחסות לנושא של שר האוצר.

יוליה מלינובסקי: לגבי הנושא של המועצות הדתיות – זה הוזכר בתוך החוק מלכתחילה וזה הורחב בוועדה.

יוליה מלינובסקי: אני רוצה להגיד שהוועדה קיימה בסך הכול יותר מ-42 שעות דיונים, עם יותר מ-300 מוזמנים פיזית ובזום, כולל כל הנציגים של המועצות הדתיות, משגיחים, גורמי חוץ, גורמי פנים וגם ארגונים שמתעסקים בכשרות.

יוליה מלינובסקי: דווקא הנושא של המועצות הדתיות וכל ההסדר שבסוף הגענו אליו זכה לתמיכה רחבה של כל חברי הכנסת, כי הבינו שאם זה לא היה קורה המועצות הדתיות פשוט לא היו נשארות שחקן בשוק הזה, וחשבנו שזה לא דבר נכון, כי רצינו לשמור על מקומות העבודה, לשמור על כבודם של רבני העיר ולהשאיר את המועצות הדתיות על המפה.

יוליה מלינובסקי: אומנם תחת תנאים מסוימים, אבל לטובתם.

יוליה מלינובסקי: אז אני דוחה על הסף את הטענות שאלה נושאים חדשים.

יוליה מלינובסקי: שתיים כי זה עניין טכני, ואת השלישית כי הנושא עבר דיון מאוד עמוק בתוך הוועדה, תוך שיתוף פעולה מלא של חברי האופוזיציה.

יוליה מלינובסקי: ופה אני רוצה לברך אותם, כי הם תרמו רבות – את חבר הכנסת מרגי, שגם היה שר הדתות ויושב-ראש מועצת דתית, ואת חברי הכנסת מקלב ואשר.

יוליה מלינובסקי: אנחנו יכולים לא להסכים, אבל אני מברכת על כל עצה טובה שאנחנו מקבלים מכל אחד ואחת.

יוליה מלינובסקי: אני מבקשת לדחות את הטענות האלה, ואני אוסיף שאתמול סיימנו את כל החוק למעט שלושת הסעיפים שעליהם הוגש נושא חדש.

יוליה מלינובסקי: אז בעצם עכשיו אנחנו תלויים בהחלטה של ועדת הכנסת.

יוליה מלינובסקי: תודה רבה.

ניר אורבך: תודה.

ניר אורבך: לפני שנעבור להצבעה, חבר הכנסת פרוש, בבקשה.

מאיר פרוש: אני ממש מתרגש לשמוע את יושבת-ראש הוועדה למיזמי תשתיות ושירותי דת מספרת על השעות הרבות שישבו בוועדה שלה, אבל זה ממש לא משנה לחברי הכנסת אדלשטיין, אוחנה ורוטמן.

מאיר פרוש: אנחנו לא השתתפנו שם, אנחנו לא היינו אמורים להשתתף שם ואני לא יודע מה היה שם.

מאיר פרוש: בוודאי שהיא תספר שהיו ישיבות מעניינות וענייניות ונכנסו לעומקם של דברים, אבל זה ממש לא משנה לשאלה אם זה נושא חדש או לא.

מאיר פרוש: את בעצמך אומרת שהוסיפו שם שני סעיפים משמעותיים שלא היו קודם.

מאיר פרוש: אז כל הכבוד לכם על זה שישבתם הרבה שעות, אבל מה זה קשור לטענת נושא חדש?

ניר אורבך: תודה רבה, אנחנו נעבור להצבעות.

מאיר פרוש: אני מבקש התייעצות סיעתית.

ניר אורבך: נחזור ב-09:36 להצבעה.

ניר אורבך: אנחנו עוברים להצבעה.

ניר אורבך: יש פה שלושה נושאים חדשים, נעשה שלוש הצבעות.

ניר אורבך: ההצבעה הראשונה היא לגבי הטענה שסעיף 93(14) הוא נושא חדש.

ניר אורבך: מי בעד הגדרת הטענה כנושא חדש?

תומר רוזנר: רגע, זאת הטענה השנייה, לא הראשונה.

תומר רוזנר: הטענה הראשונה זה לגבי פסקה (5).

מאיר פרוש: תגיד סעיף ותזכיר גם את הנושא.

ניר אורבך: אז אנחנו מצביעים כרגע על הטענה שסעיף 93(5) הוא נושא חדש.

מאיר פרוש: מה זה?

תומר רוזנר: הנושא של המועצות הדתיות.

ניר אורבך: מי בעד הגדרת הטענה כנושא חדש?

ניר אורבך: מי נגד?

ניר אורבך: לא אושרה.

ניר אורבך: הטענה ירדה.

מאיר פרוש: אני מבקש רוויזיה.

ניר אורבך: בסדר.

ניר אורבך: הרוויזיה תהיה ב-10:07.

ניר אורבך: אנחנו עוברים לסעיף 93(14).

ניר אורבך: מי בעד הגדרת הנושא כנושא חדש?

ניר אורבך: מי נגד?

ניר אורבך: לא אושרה.

ניר אורבך: הטענה נפלה.

מאיר פרוש: רוויזיה.

ניר אורבך: נעבור לסעיף השלישי, סעיף 100.

ניר אורבך: מי בעד הגדרת הנושא כנושא חדש?

ניר אורבך: מי נגד?

ניר אורבך: לא אושרה.

ניר אורבך: הנושא נפל.

מאיר פרוש: רוויזיה.

ניר אורבך: תהיה רוויזיה ב-10:07 על שלושתן ביחד.

ניר אורבך: אנחנו עוברים לסעיף השני בסדר היום, פניית יושב-ראש ועדת החוקה, חוק משפט בדבר טענות נושא חדש בעת הדיון בפרק י"א (אסדרה), מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, מ/1443.

ניר אורבך: אני אקרא את המכתב שהגיע אלינו מיושב-ראש הוועדה: במהלך הדיון טען חבר הכנסת שמחה רוטמן כי סעיף 2 להצעת החוק והסתייגויות 12, 22 ו-72 להצעת החוק הינן בגדר נושא חדש לפי סעיף 85(ב) לתקנון הכנסת.

ניר אורבך: חבר הכנסת יואב קיש טען כי הסתייגויות 199, 206, 217, 315, 316, 357 ו-395 עד 425 להצעת החוק הינן בגדר נושא חדש לפי אותו סעיף.

ניר אורבך: אנחנו כרגע נעשה דיון ולפני ההצבעה נעשה התייעצות.

ניר אורבך: בבקשה, חבר הכנסת רוטמן.

שמחה רוטמן: שנייה לפני שנעסוק בטענת הנושא חדש לגופה, אני מבקש להעיר משהו.

שמחה רוטמן: אני רואה שיושב פה היועץ המשפטי של ועדת החוקה; שאלו אותו במפורש האם אני מדבר רק על סעיף 2, או על סעיף 19 וסעיף 2, כי למעשה טענתי שסעיף 2 הוא נושא חדש בגלל התיקון שנעשה בסעיף 19.

שמחה רוטמן: כלומר, גם סעיף 2 וגם סעיף 19 הופכים להיות נושא חדש.

שמחה רוטמן: אלעזר שאל את זה ספציפית, הוא ביקש ממני להבהיר את זה, אבל אני רואה שבמכתב לא מופיע שביקשתי נושא חדש על סעיף 19.

גור בליי: פשוט ההבנה שלה הייתה שאתה אמרת שבגלל השינוי בסעיף 19 טענת הנושא החדש היא על סעיף 2.

שמחה רוטמן: לא, הוא שאל אותי את זה ספציפית, ואמרתי לו שזה בגלל השינוי בסעיף 19, ולכן גם 19 הוא נושא חדש, כי הוא שינה את סעיף 2 מבחינה מהותית.

ארבל אסטרחן: אז זה ביחד?

שמחה רוטמן: בכל מקרה ההנמקה תהיה ביחד, זה רק טכני, אבל אני חושב שצריכות להיות פה שתי הצבעות נפרדות.

יולי יואל אדלשטיין: אני לא הבנתי את התשובה של גור.

יולי יואל אדלשטיין: מה הייתה העמדה שלכם?

גור בליי: זה לא עניין של עמדה.

גור בליי: אנחנו הבנו את הבקשה של חבר הכנסת רוטמן ככזאת שמעלה טענת נושא חדש רק על סעיף 2, כי במהלך הדיון חבר הכנסת רוטמן - - -

ניר אורבך: אני מקבל את הבקשה של חבר הכנסת רוטמן, אנחנו נעשה שתי הצבעות.

שמחה רוטמן: בסדר גמור.

שמחה רוטמן: עכשיו אני רוצה להגיד משהו שמאוד צר לי שחברת הכנסת השכל איננה כאן לשמוע אותו.

שמחה רוטמן: ואתה יודע מי עוד חסר לי פה, אדוני היושב-ראש?

שמחה רוטמן: חברך למפלגה אביר קארה.

שמחה רוטמן: סוד גלוי הוא שלעיתים חברי כנסת חסרי אחריות מגישים טענת נושא חדש אך ורק כדי לעכב את הדיון בוועדה בלא שיש מאחוריה תוכן אמיתי.

שמחה רוטמן: זה לא קורה באופוזיציה הנוכחית, אבל שמעתי שבעבר היו חברי כנסת בסיעות אופוזיציה שנהגו כך ולו למען הפיליבסטר בלבד.

ניר אורבך: זה אגדות רחוקות.

ניר אורבך: ..

יולי יואל אדלשטיין: ב-25 שנותיי בכנסת לא נתקלתי בתופעה הזאת.

יולי יואל אדלשטיין: ..

שמחה רוטמן: אבל במקרה הזה אני נתלה באילנות גבוהים, אדוני היושב-ראש.

שמחה רוטמן: לא רק אני סבור שמדובר בנושא חדש; פורום קהלת הוציא אתמול הודעה שלא סתם שמדובר בנושא חדש, אלא שתיקונים שנעשו במהלך העבודה על הצעת החוק הזאת על ידי יושב-ראש ועדת החוקה.

שמחה רוטמן: ..

שמחה רוטמן: חבל שהוא או נציגו לא פה, כי הוא באמת בקיא, אחרי שבילינו שעות רבות בדיונים על הצעת החוק הזאת.

שמחה רוטמן: אני נכחתי בה שעות רבות, למרות שאין לי זכות הצבעה, בגלל החשיבות של הנושא הזה.

שמחה רוטמן: ניסיתי כמיטב יכולתי למנוע את הסחף, אבל הוא ניצח אתכם.

שמחה רוטמן: ומי שאומר את זה הוא לא אני.

שמחה רוטמן: אני אופוזיציה.

שמחה רוטמן: איכשהו אתם בימינה גיליתם בשנייה שנכנסתם לקואליציה שלכולם יש רק שיקולים פוליטיים – לרבנים יש שיקולים פוליטיים בנושא הכשרות, לנו יש שיקולים פוליטיים בגלל שאנחנו לא רוצים תומכי טרור - - -

ניר אורבך: לכם אין שיקולים פוליטיים אף פעם.

שמחה רוטמן: אבל במקרה הזה אני חושב ששילבתי ידיים כאיש אחד עם אביר.

שמחה רוטמן: אני אומר את זה בגלוי.

שמחה רוטמן: פעלתי איתו בשיתוף פעולה לאורך כל הדרך, מתוך מחשבה שרפורמה ברגולציה זה דבר חשוב.

שמחה רוטמן: אבל, גלעד קריב ניצח אתכם וגבי לסקי ניצחה אתכם.

שמחה רוטמן: אני מצטט את פורום קהלת, דברים שהם לא סוד, שהועלו אתמול בטוויטר.

שמחה רוטמן: באמצעות תיקונים כאילו קטנים, באמצעות כל מיני מילים, אמירות והתבטאויות שנכנסו לסעיף 2 ו-19, הם הפכו את החוק הזה מחוק שמצמצם רגולציה לחוק שמעצים רגולציה, מעצים את כוחם של בתי המשפט, מעצים את כוחם של היועצים במשרדי הממשלה, גורם לאי-ודאות משפטית, ומחליש את הרגולטורים בביצוע תפקידם.

שמחה רוטמן: את כל זה התיקונים האלה עשו.

שמחה רוטמן: שוב, אומנם בתקנון הכנסת נקבע שהגוף המוסמך לדון בטענות נושא חדש הוא ועדת הכנסת, אבל בעיקרו של דבר טענת נושא חדש.

שמחה רוטמן: .. לא תוציא ממני, גם לא בעינויים ואפילו לא איומים שאני אקבל מסיעת ישראל ביתנו או סיעות אחרות, שמדובר בנושא שוועדת הכנסת לא צריכה לדון בו.

שמחה רוטמן: זה נושא שנמצא בבעלותם של יועצים משפטיים, אבל בעיקרו, כאשר ועדת הכנסת דנה בנושא חדש, היא אמורה לשקול שיקולים ענייניים ומשפטיים ולא רק את השיקולים הפוליטיים, למרות היותה גוף פוליטי.

שמחה רוטמן: אני חושב שאם יושב גוף, מכון מחקר רציני, פורום קהלת, שאתם מכירים אותו, שליווה אתכם לכל אורך הדרך בהצעת החוק הזאת, והוא אומר לכם שהתיקונים ה"לשוניים" וה"טכניים" שהוספתם פה לדרישתו של יושב-ראש ועדת החוקה גלעד קריב הופכים חוק שהיה טוב במהותו לחוק שהוא רע במהותו, אני לא חושב שמישהו ישר יכול להסתכל על עצמו בראי ולהגיד שזה לא נושא חדש.

שמחה רוטמן: ברמה הפוליטית אני אומר לכם חד וחלק, בלי להסתיר, שלחמתם לא כאריות ונפלתם כזבובים.

שמחה רוטמן: בירכתי אתמול את גלעד קריב שהצליח ביד אומן לקחת חוק שבא מתפיסת עולם ימנית שמרנית, כמו ששרת הפנים שלנו מכנה את עצמה לפעמים, בימים הזוגיים או האי-זוגיים, והפך אותו לחוק פרוגרסיבי.

שמחה רוטמן: ממש בנס הצלחנו להוציא ממנו את זה שמי שקובע מה יהיה צבע האבקה במטף כיבוי יצטרך לשקול שיקולי מגדר, אם זה יהיה ורוד או תכלת.

שמחה רוטמן: את זה הצלחנו להוציא ברגע אחרון מהחוק, אבל עד כדי כך הטרלול הפרוגרסיבי השתלט עליכם בחוק הזה.

שמחה רוטמן: עכשיו לגופם של דברים.

שמחה רוטמן: הכותרת של סעיף היא "עקרונות מנחים".

שמחה רוטמן: עקרונות הרגולציה.

שמחה רוטמן: מגילת זכויות הרגולציה עשיתם פה.

שמחה רוטמן: מה הרגולטור צריך לשקול כאשר הוא קובע רגולציה.

שמחה רוטמן: ומה התיקון בסעיף 19?

שמחה רוטמן: אחרי ההגדרה היפה מאוד שקראה לסעיף 2 "עקרונות מנחים", סעיף 19 אומר שהרגולטור בעצם חייב לשקול את העקרונות המנחים.

שמחה רוטמן: אז באמצעות התיקון הזה הם כבר לא רק עקרונות מנחים.

שמחה רוטמן: ועוד יותר מזה.

שמחה רוטמן: בסעיף 19 היה איזה נוסח מרוכך שאמר שהרגולטור ישקול את זה ואת זה ואת זה, "ובכלל זה הוא רשאי...".

שמחה רוטמן: נכון שבית המשפט לפעמים מפרש "רשאי" בסגנון של חייב, אבל יכול להיות שיום אחד, בעזרת השם, אם אעשה את עבודתי בוועדה אחרת קצת יותר טוב, יהיו לנו שופטים בבית משפט שגם מכבדים את לשון החוק, וכאשר כתוב "רשאי" הם יפתחו מילון ויקראו שהפירוש של רשאי זה שיש שיקול דעת ולא שזה חובה.

שמחה רוטמן: ואז, יום אחד, בעזרת השם, בעתיד הרחוק יהיו לנו שופטים שמתייחסים ברצינות לחוק ואז זה לא יהיה שיקול דעת.

שמחה רוטמן: אבל לא.

שמחה רוטמן: כדי שלא יהיה ספק שחס ושלום יהיה רגולטור שאולי לא ישקול שיקולי מגדר – סליחה, מגדר ירד, אז שיקולי סביבה – כאשר הוא בוחר את צבע אבקת הכיבוי, אז התיקון שבסעיף 19 הפך את העקרונות המנחים שבסעיף 2 לעקרונות חובה.

שמחה רוטמן: אני לא מכיר דבר שהוא יותר נושא חדש מזה.

שמחה רוטמן: עכשיו אני אומר, אדוני יושב-ראש הוועדה, יש לך פה הזדמנות פוליטית.

שמחה רוטמן: בהצבעה פשוטה שלך - - -

ניר אורבך: כבר סיכמנו שאין פה פוליטיקה.

שמחה רוטמן: לא, אני חס ושלום לא שוקל שיקולים פוליטיים, ההתנגדות שלי היא עניינית, אבל אתה עומד בראשות ועדת הכנסת, שהיא גוף פוליטי.

שמחה רוטמן: לכן אני נותן לך עצה פוליטית ואני אומר לך שאם אתה תצביע ותקבע שסעיף 19 וסעיף 2 הם נושא חדש, או אפילו אם תדחה את עמדתי לגבי סעיף 2 אבל תקבל את טענתי שכל סעיף 19 הוא נושא חדש, אז ממילא החוק, בהינף יד, בהינף הצבעה, יכול להפוך מחוק פרוגרסיבי כופה מבית היוצר של גלעד קריב, לחוק שהוא חוק ימני שמרני מבית היוצר של אביר קארה.

שמחה רוטמן: הכוח הפוליטי הזה נמצא בידיים שלך היום בהצבעה הזאת, מה שתחליט זה מה שיהיה.

שמחה רוטמן: צר לי לומר שלמרות שעצות פוליטיות קיבלת ממני למכביר, לצערי עד היום לא הקשבת לעצותיי הפוליטיות.

ניר אורבך: ואני שמח על כך, כי מה שנשאר לך זה להישאר באופוזיציה ולהמליץ המלצות, או לקחת קרדיטים על דברים שאחרים עושים.

ניר אורבך: לא אתה באופן אישי אלא הסיעה שלך.

שמחה רוטמן: אני מעולם לא לקחתי קרדיט על משהו שאחרים עשו.

שמחה רוטמן: אני כן אומר שבעקבות העובדה שלא הקשבת לבקשותיי ודרישותיי הפוליטיות, הלכת מדחי אל דחי בהרבה מאוד הזדמנויות והקמת ממשלה עם תומכי טרור - - -

ניר אורבך: בוא לא נחרוג מהנושא.

ניר אורבך: חבר הכנסת רוטמן - - -

שמחה רוטמן: אני מסיים, אדוני, אני לקראת משפט סיום.

שמחה רוטמן: אם היית מקשיב לעצותיי הפוליטיות בעבר, הדבר הזה היה לטובת מדינת ישראל, אני חושב.

שמחה רוטמן: אני ממליץ לך, גם מהסיבה המקצועית שפירטתי בהרחבה, וגם מהסיבה הפוליטית, שתהפוך את החוק הזה מחוק רע שהוא שמאל פרוגרסיבי, לחוק שהוא ימין שמרני, ותקבל את המלצתי בעניין סעיף 2 וסעיף 19.

שמחה רוטמן: בנוגע להסתייגויות, יכול להיות שעקב שגגה ועקב השעה המאוחרת בלילה, אני הגשתי בטעות בקשת נושא חדש על שלוש הסתייגויות שמבחינה מהותית הן לא באמת נושא חדש, ולכן אני מושך את טענתי לגבי הסתייגות 12, הסתייגות 22 והסתייגות 72.

שמחה רוטמן: הקשבתי לעצתי שלי, ואני ממליץ גם לך להמליץ לעצתי שלי.

שמחה רוטמן: תודה.

ניר אורבך: תודה רבה.

ניר אורבך: אני חייב להגיד שדיברת בחן רב ובמקצועיות, אבל הטלת כתם על ההצעה הזאת כאשר כרכת אותה בעצות הפוליטיות הקודמות שלך לגבי הקמת הממשלה.

יולי יואל אדלשטיין: אני אשמח גם להעיר.

ניר אורבך: מייד אני אתן לך, חבר הכנסת אדלשטיין.

ניר אורבך: לגבי ההסתייגויות של חבר הכנסת קיש – הוא לא נמצא פה.

ארבל אסטרחן: אז גור יסביר אותן ונצטרך להצביע על זה.

ניר אורבך: בסדר גמור.

ניר אורבך: חבר הכנסת אדלשטיין, בבקשה.

יולי יואל אדלשטיין: תודה, אדוני היושב-ראש.

יולי יואל אדלשטיין: אני רוצה לומר דברים שגם אמרתי במליאה, וחשוב לי להגיד אותם במיוחד כשיש חברי כנסת חדשים כאן בדיון.

יולי יואל אדלשטיין: בבניין הזה קל מאוד להתרגל למציאות שכשאתה באופוזיציה אתה מציע לתת, למשל, לנכים עוד 10,000 שקל כל חודש, וכשאתה בקואליציה אתה באותה קלות מצביע נגד ההצעה הזאת, כי פתאום יש ענייני תקציב, יש אחריות וכן הלאה.

יולי יואל אדלשטיין: אבל אנחנו עוסקים כרגע בנושא שהוא שונה.

יולי יואל אדלשטיין: אולי לח"כים חדשים קשה להתרגל לזה, אבל יש נושאים שהם שונים.

יולי יואל אדלשטיין: אחד הנושאים האלה זה חוק ההסדרים.

יולי יואל אדלשטיין: תמיד – ויעידו גם היועצים המשפטיים הדי ותיקים שנמצאים כאן – היה רצון של הממשלה, ולא חשוב איזו ממשלה, שמאל או ימין, להביא לכאן חוק הסדרים של מאות עמודים, עשרות רבות של סעיפים, ולדחוף אותו בהינף יד דרך הכנסת.

יולי יואל אדלשטיין: מן הכשרות ועד לרפורמה שאנחנו כרגע מדברים עליה.

יולי יואל אדלשטיין: אבל תמיד יושב-ראש הכנסת, שבא משורות הקואליציה, ויושב-ראש ועדת הכנסת, שגם הוא בא משורות הקואליציה, ובהרבה מקרים גם יושבי-ראש הקואליציה עצמם, היו נותנים פייט לנושא הזה.

יולי יואל אדלשטיין: לפעמים בצורות קיצוניות, למשל אני זוכר שקודמי פשוט לא נתן לרכב שהביא לכאן את התקציב להיכנס למשכן הכנסת.

יולי יואל אדלשטיין: ולפעמים, כמוני, זה נעשה בקצת יותר נועם הליכות.

יולי יואל אדלשטיין: אני למשל הסברתי למשרד האוצר שדברים כאלה לא יהיו במשמרת שלי.

יולי יואל אדלשטיין: אנחנו אפילו הגענו למצב שבו שר האוצר, ראש המפלגה של חלק מחברי הכנסת שנמצאים כאן, הלוא הוא יאיר לפיד, הביא לכנסת בפעם השנייה שלו – למרות שבסופו של דבר התקציב לא עבר – חוק הסדרים של כמה עמודים בודדים.

יולי יואל אדלשטיין: כי הוא למד את הלקח והבין.

יולי יואל אדלשטיין: וכך זה היה גם בהמשך.

יולי יואל אדלשטיין: מה שקרה השנה זה שהלשכה המשפטית של הכנסת, אדוני היושב-ראש, הכינה, כדרכה, מסמך מסודר, ופסלה סעיפים רבים מהרצון לכלול אותם בחוק ההסדרים, אלא שצפצפו צפצוף ארוך על הלשכה המשפטית של הכנסת, צפצפו על הפרקטיקה שאומרת שכל שנה נצמצם עוד יותר ועוד יותר את חוק ההסדרים, והחליטו לדון בדברים כאילו לא קרה כלום.

יולי יואל אדלשטיין: והינה, יש רפורמות, וחברי שמחה רוטמן אפילו דן אם זו רפורמה טובה יותר או טובה פחות.

יולי יואל אדלשטיין: אבל הרפורמות האלה לא יכולות להיות טובות, בהגדרה.

יולי יואל אדלשטיין: כי בטעויות שייעשו בחקיקת הבזק עכשיו, הכנסת תצטרך לעסוק עוד שנים רבות ועוד קדנציות רבות.

יולי יואל אדלשטיין: זה לא יכול להיות אחרת.

יולי יואל אדלשטיין: זה לא יכול להיות אחרת.

יולי יואל אדלשטיין: אדוני היושב-ראש, אני מתנצל על ההקדמה הארוכה, אבל הייתי חייב לומר את זה, כי באמת אני עדיין לא הגעתי לרמת הציניות שאומרת:

יולי יואל אדלשטיין: תמיד כשאתה בקואליציה תנהג כך ותקרא לשחור לבן, וכשאתה באופוזיציה תקרא ללבן שחור.

יולי יואל אדלשטיין: חוק ההסדרים הוא אירוע שהוא באחריות כולנו, קואליציה ואופוזיציה, ולא משנה הפוזיציה בנושא הזה.

יולי יואל אדלשטיין: אני, בשונה מהקואליציה הנוכחית, מתייחס ברצינות לייעוץ המשפטי של הכנסת, ואני הייתי רוצה לשמוע מה עמדתם לגבי הסעיפים, כולל הסעיפים שחברי חבר הכנסת קיש הציג כטענת נושא חדש.

יולי יואל אדלשטיין: ואני מציע לכולנו לשקול ברצינות אם באווירה הזאת, כאשר תוך ימים ספורים מעבירים עשרות רפורמות כבדות, נכון להוסיף עוד נושאים שהם חדשים או ספק חדשים לעיוות הזה שכבר נעשה כאן, שלצערי כנראה יעבור, כי כולם בקואליציה ירימו יד כי לא באמת היה זמן לדון.

יולי יואל אדלשטיין: חבל, כי כמו שאמרתי, הכנסות הבאות יצטרכו לתקן את כל הטעויות, והציבור ישלם את המחיר.

ניר אורבך: חבר הכנסת אדלשטיין, תודה רבה.

ניר אורבך: לפני שנשמע את הייעוץ המשפטי אני חייב להתייחס לדברים שאמרת.

ניר אורבך: ראשית, אני מאוד מכבד את הדברים שלך ומכבד אותך באופן אישי.

ניר אורבך: אין לי ניסיון עבר לגבי חוק ההסדרים, ונכון שהחוק הנוכחי באמת עבר עם המון נושאים, אבל גם המון נושאים יצאו ממנו.

ניר אורבך: נעשתה עבודה עם יושב-ראש הכנסת וגם מולנו וגם מול השרים הרלוונטיים כדי להוציא את מה שחשבנו שנכון להוציא.

ניר אורבך: ואני אומר שוב, בצער, בלי להאשים, שבדיונים שהיו בוועדות – בחלקם הגדול האופוזיציה לא השתתפה.

ניר אורבך: אז עכשיו לבוא ולדבר כאילו אפשר לחזור חודשיים אחורה – אני חושב שזה לא מציג את התמונה המלאה.

יולי יואל אדלשטיין: אדוני, האופוזיציה תמיד נגד התקציב וחוק ההסדרים.

יולי יואל אדלשטיין: העבודה צריכה להיעשות על ידי הקואליציה - - -

ניר אורבך: אני לא מדבר כרגע על הצבעה בעד או נגד, אלא על עצם ההשתתפות בדיון.

ניר אורבך: אדוני היושב-ראש, אתה יודע בוודאי יותר טוב ממני שכשמגיע לוועדת הכנסת דיון על טענת נושא חדש זה דיון שהוא מוגבל בזמן, אחרי שנעשו דיונים שעות על גבי שעות בוועדות.

ניר אורבך: וזה שלחבר הכנסת רוטמן יש ביקורת על הדברים זה בסדר, אבל יש לי נציגים שמייצגים את המפלגה שלי ואת הקואליציה, ואני מקבל את העמדה שלהם לפני שאני מגיע לדיון כדי לראות מה המצב, ואני מקבל גם את עמדת הייעוץ המשפטי, שנמצא באופן שוטף בוועדה.

ניר אורבך: בכל מקרה, אני לא חושב שכוונת המחוקק הייתה שוועדת הכנסת תחליף את הדיון שהיה בוועדה.

ניר אורבך: אני כן מנסה לשקול שיקולים ענייניים.

ניר אורבך: למשל אתמול, באופן חריג, כשהיו ערעורים על ההצעות לסדר, לא היה נציג לנשיאות, ואני עצרתי את הדיון וביררתי מה עמדת הנשיאות, כדי לקבל את התמונה המלאה.

ניר אורבך: וזה מה שאנחנו מנסים לעשות כאן בוועדה, וכפי שאתה יודע יותר טוב ממני, ועדת הכנסת לא מחליפה את דיוני העומק בוועדות האחרות.

שמחה רוטמן: ניר, רק הערה עובדתית לחלוטין בקשר למה שאמרת: תיקון סעיף 19, שעליו הגשתי טענת נושא חדש, נשלח לח"כים שעתיים לפני הדיון, אחרי כמה שבועות של דיונים מקיפים של שעות רבות.

שמחה רוטמן: אני לא מעלה פה נושא חדש כדי לעקוף את הדיון בוועדה - - -

ניר אורבך: קודם כול, לא רמזתי ואני גם לא חושב שמי שמעלה פה נושא חדש מנסה לעקוף את הדיונים בוועדה, אני רק אמרתי מה היכולת של ועדת הכנסת לדון בדברים האלה.

שמחה רוטמן: אני אומר שוועדת החוקה לא קיימה דיון לגופו בתיקון 19 והשלכתו הכוללת.

ניר אורבך: נאמנים עליי דבריך ואני גם לא התייחסתי ספציפית לנושא של היום אלא דיברתי על התמונה הכללית, כי גם חבר הכנסת אדלשטיין נתן סקירה כללית.

ניר אורבך: אדוני היועץ המשפטי, בבקשה.

גור בליי: בוקר טוב.

גור בליי: יש לנו טענות נושא חדש של חבר הכנסת רוטמן ביחס לסעיפים 2 ו-19, והוא הסיר את טענות הנושא חדש לגבי ההסתייגויות, ונשארו טענות נושא חדש של חבר הכנסת קיש ביחס לשורה של הסתייגויות.

גור בליי: אני אתייחס קודם כול לסעיפים 2 ו-19.

גור בליי: לעמדתנו לא מדובר בנושאים חדשים.

גור בליי: סעיף 2 הוא סעיף של עקרונות מנחים שבעצם פוצל מתוך סעיף המטרה.

גור בליי: במקור היה סעיף מטרה, סעיף 1, והוא פוצל לשני סעיפים.

גור בליי: סעיף העקרונות המנחים כלל שמונה עקרונות, ואליהם נוסף עיקרון נוסף, ובתוך השמונה נעשו שינויים מסוימים.

גור בליי: מאוד מקובל שוועדות של הכנסת שמקבלות סעיפים מהסוג הזה עושות שינויים.

גור בליי: נעשו דיונים מאוד נרחבים סביב זה, אבל בסופו של דבר הסעיף היה קיים ורובו המכריע לא השתנה בצורה דרמטית, והשינויים הם בוודאי במסגרת הסמכויות של הוועדה בהכנה לקריאה שנייה ושלישית.

גור בליי: לגבי סעיף 19, גם בו נעשו שינויים מסוימים, אבל בסופו של דבר בסך הכול הוסר חלק מסוים מהסעיף.

גור בליי: בסופו של דבר יש שני מרכיבים.

גור בליי: האחד אומר שהמאסדר מחויב – "יעשה כן", כלומר יש לו סמכות חובה – לפעול לאור העקרונות שמנויים בסעיף 2.

גור בליי: וגם כתוב "ובכלל זה רשאי הוא לשקול שיקולים המבוססים על אותם עקרונות".

גור בליי: הסיפה שמתחילה ב"ובכלל זה" הוסרה.

גור בליי: כך שלא מדובר במשהו חדש שנוסף אלא בהורדה של מילים.

גור בליי: נדירים מאוד המקרים שאפשר להגיד על השמטה שהיא נושא חדש, בוודאי במקרה הזה, כאשר ההשמטה באה אחרי "ובכלל זה".

שמחה רוטמן: כאשר בדיון על עשרת הדיברות יורידו שעתיים לפני ההצבעה את המילה "לא" מהמילה "תרצח" – האם גם כאן תגיד שמדובר בהשמטה ולכן לא מדובר בנושא חדש?

שמחה רוטמן: זה בדיוק מה שקרה פה, אתה הודית שמדובר בהפיכה של סמכות חובה לסמכות רשות.

גור בליי: חבר הכנסת רוטמן, אני אמרתי שבמקרים מאוד נדירים זה כן יכול להיות נושא חדש.

גור בליי: אני מסכים עם חבר הכנסת רוטמן לגבי הדוגמה שהוא נתן – אם היו מורידים את המילה "לא" בדוגמה שלו, זה בהחלט היה נושא חדש.

שמחה רוטמן: ולהפוך סמכות חובה לסמכות רשות זה לא דבר מהותי כשמדובר ביסודות האסדרה?

גור בליי: אבל זה לא נכון לתאר זאת כך, כי כן הייתה פה סמכות חובה, "יעשה כן".

גור בליי: מה שעשו זה שהסירו את התוספת "ובכלל זה רשאי".

גור בליי: כלומר, לא שינו אלא הורידו חלק.

גור בליי: היה חובה לעשות איקס, ובכלל זה רשות לעשות וואי, והורידו את ה"ובכלל זה".

שמחה רוטמן: אנחנו נתקענו עם האיסור המשפטי "לא תרצח" בגלל שמשה רבנו לא העסיק יועץ משפטי מוכשר.

גור בליי: אני רוצה לציין שבזכות חבר הכנסת רוטמן הלילות עוברים עלינו בנעימים בוועדת החוקה.

גור בליי: חבר הכנסת רוטמן, אני רוצה לציין שלאחר שעזבת את הוועדה המשכנו בדיון נוסף על סעיף 19.

שמחה רוטמן: במסגרת הנמקת ההסתייגויות.

גור בליי: אני עובר להתייחס להסתייגויות.

גור בליי: לעמדתנו כל טענות הנושא חדש של חבר הכנסת קיש הן לא נושאים חדשים.

גור בליי: בהסתייגות 199 מדובר בשינוי נוסח בלבד.

גור בליי: הסתייגויות 206 ו-217 הן הסתייגויות לא מהותיות; הן מוסיפות כל מיני תיאורים הצהרתיים יותר על המילים "אסדרה" ו"ממשלה".

גור בליי: הסתייגויות 315 ו-316 עוסקות בשאלה לאיזו ועדה יימסר הדוח השנתי של הרשות, שזה כמובן משהו שהוועדה עוסקת בו הרבה בדיוניה.

גור בליי: הסתייגות 357 עוסקת בהוספת הוראה שמאפשרת לממשלה לפטור מאסדר מהוראות החוק ביחס לאסדרה מסוימת.

גור בליי: זה גם כן מסוג הדברים שהוועדה דנה בהם.

גור בליי: והסתייגויות 395 עד 425 הן כולן בעצם הסתייגויות חלופיות שעוסקות במועד הכניסה לתוקף, שזה גם כמובן משהו שוועדות עוסקות בו הרבה.

גור בליי: ולכן לעמדתנו כל ההסתייגויות פה אינן נושאים חדשים.

יולי יואל אדלשטיין: גור, אתה בוודאי צודק לגבי הסיפה שלך – זאת לא רק זכותן אלא חובתן של הוועדות לקבוע מועד כניסה לתוקף.

יולי יואל אדלשטיין: אבל כשהנושא מובא בחוק ההסדרים, כאשר חוק ההסדרים נועד רק לדברים שהם תומכי תקציב לאותה שנה, אז שינויים של תאריך זה דבר מאוד מהותי, זה כבר לא רק עניין טכני של מתי זה ייכנס.

יולי יואל אדלשטיין: אם, נניח, הוועדה תקבע שמועד הכניסה לתוקף יהיה בעוד שנתיים או שלוש אז זה דבר שבהגדרה לא יכול להיות בחוק ההסדרים.

גור בליי: בהחלט יכול להיות שדבר כזה ישליך על ההצדקה לכלול את זה בחוק ההסדרים, אבל אם אני מסתכל על המסגרת של החוק עצמו, הדבר הזה הוא לא דבר שחורג מגדר הנושא של אותו חוק.

שמחה רוטמן: אבל החוק עצמו חי בתוך נושא שנקרא הסדרים.

שמחה רוטמן: הרי זה פרק מחוק שפוצל.

שמחה רוטמן: כמו שאמרתי, ברמת המיקרו-מיקרו טקטיקה יכול להיות שאתה צודק, אבל בסופו של דבר גם נושא התאריך וכמובן גם הנושא של הפיכת סמכות חובה לרשות.

שמחה רוטמן: ..

שמחה רוטמן: אני חושב ששעתיים לפני הצבעה, כשאין דיון בוועדה עם נציגים של משרדי הממשלה ונציגים של הארגונים, להפוך סמכות חובה לסמכות רשות.

שמחה רוטמן: ..

שמחה רוטמן: אני עזבתי אתמול את חדר הוועדה בסביבות 23:30, ואני לא יודע עוד כמה שעות ביליתם עם חברי הכנסת קיש, יריב לוין ומשה ארבל, אבל אני חושב שההגדרה של...

שמחה רוטמן: לא שאני חושב שבית המשפט העליון היה צריך לנמק את פסק דינו בדרך שבה הוא עשה זאת, אבל אני חושב שאנחנו בתרחיש של מס דירה שלישית שוב מחדש: תוספות ברגע האחרון, בחקיקה חפוזה בחוק ההסדרים, שנכנסות שעה-שעתיים לפני דיון, בלי לקיים דיון לגופן.

שמחה רוטמן: ואני לא מדבר רק על האלמנט של הזמן, אני גם אומר שבסופו של דבר אנחנו הופכים את החקיקה שלנו לחקיקה גרועה.

שמחה רוטמן: אין לי הרבה ניסיון כחבר כנסת, אבל יש לי הרבה ניסיון של לשבת בוועדות הכנסת ולראות כיצד ועדות מנסות לשווא להתמודד עם חקיקה גרועה שהתקבלה בדרך הזאת.

שמחה רוטמן: ובשביל זה קיימת בידיך הסמכות להכריז נושא חדש, אדוני היושב-ראש.

ניר אורבך: תודה רבה.

ניר אורבך: אנחנו נצא להתייעצות סיעתית ונחזור לפה ב-10:11.

ניר אורבך: לפני שנצביע על טענות הנושא חדש נצביע על הרוויזיות של הסעיף הקודם.

בשעה 10: << נושא >> טענת נושא חדש על סעיפים מתוך פרק כ' (ייעול מערך הכשרות) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, מ/1443 – רוויזיה << נושא >>

ניר אורבך: אנחנו חוזרים.

ניר אורבך: הנושא הוא הרוויזיות לשלושה נושאים חדשים: סעיף 93(14), סעיף 93(5) וסעיף 100 בפרק הכשרות.

ניר אורבך: חבר הכנסת מקלב, שתי דקות ואז נעבור להצבעה.

אורי מקלב: מאוד קשה לצמצם את זה לשתי דקות, אבל אני בכל אופן אשתדל.

אורי מקלב: אנחנו מכירים את האמירה "וחדש מפני ישן תוציאו", אבל דווקא בחוק הזה אנחנו היינו רוצים את הישן ולא את החדש – את הכשרות הישנה ולא את הכשרות החדשה.

אורי מקלב: בתוך זה יש שלושה סעיפים שהגיעו תוך כדי הדיונים בוועדה ולא היו בקריאה הראשונה בהצעת החוק הממשלתית, ואני לא רוצה להרחיב על הסיבות הפוליטיות שהביאו לשינויים.

אורי מקלב: הוסיפו דברים שהם חריגים ומוזרים בתוך הצעת החוק.

אורי מקלב: המרכיב המרכזי בכשרות מבחינת המחירים הוא הנושא של שעות ההשגחה.

אורי מקלב: עלות ההשגחה על חנות פיצה זה לא האגרה, שהיא קבועה, אלא כמה שעות השגחה יש באותו מקום.

אורי מקלב: ככל שיש הכשר יותר טוב ככה שעות ההשגחה גדלות והעלות יותר גבוהה.

אורי מקלב: ביקשנו שיקבעו מראש כמה שעות השגחה צריך בכל עסק – פיצה, פלאפל, מסעדה, מסעדה גדולה וכו'.

אורי מקלב: מה שבסוף התברר לנו זה שהשר לשירותי דת צריך את הסכמת שר האוצר.

אורי מקלב: שר האוצר צריך להסכים לשעות ההשגחה.

אורי מקלב: עכשיו, כולם יודעים למה הכלה נכנסת לחופה וכולם יודעים מה הפוליטיקה שיש מסביב לחוק הזה.

אורי מקלב: אבל זה לא נגמר רק בזה.

אורי מקלב: זה כולל גם את האיתנות הפיננסית של מועצות דתיות מוסמכות.

אורי מקלב: החוק קובע שתוך שנה השר לשירותי דת צריך לקבוע את זה, אבל מי שצריך לפסול או לאשר מועצה דתית זה שר האוצר.

אורי מקלב: זה נושא חדש, זה נושא שהוא לא סביר, זה דבר שבעצם מרוקן את החוק הזה והופך אותו לפוליטי לחלוטין ולא מקצועי.

אורי מקלב: הבקשה השלישית – ואני מתנצל שאני מקצר ואולי לא כולם מבינים, אבל נתנו לי רק שתי דקות להסביר - - -

ניר אורבך: לא, אלה שתי דקות שהן מעבר למה שהיה בדיון הקודם.

אורי מקלב: בסדר, אני מבין שבדיון הקודם מי שהציג את זה הציג באופן כללי, וכאן אני יורד ממש לפרטים - - -

ניר אורבך: אבל בדרך כלל לא נותנים את שתי הדקות האלה.

ניר אורבך: אלה שתי דקות נוספות.

אורי מקלב: בסדר, אני מסיים.

אורי מקלב: הדבר השלישי הוא תיקון לסעיף 100 שאומר שמועצות דתיות יוכלו לתת כשרות בכל הערים בארץ.

אורי מקלב: עד היום היה מקובל שכל מועצה דתית נותנת כשרות במקום שלה, כי הרב של המקום הוא זה שמכיר את המקום.

אורי מקלב: אבל עכשיו הנושא הזה הפך לתחרות, ומועצה דתית באילת יכולה לתת כשרות בקריית שמונה או במטולה.

אורי מקלב: זה דבר שלא יכול לתת כשרות אמיתית, זה פייק כשרות.

אורי מקלב: זה יפגע במהות של הכשרות, בתכלית שלה ובאמינות שלה.

אורי מקלב: זאת בעצם הונאה של הציבור מבחינת היכולת לתת כשרות אפילו מינימלית.

אורי מקלב: תודה.

ניר אורבך: תודה רבה, חבר הכנסת מקלב.

ניר אורבך: אנחנו נצביע על הרוויזיות.

אורי מקלב: בהצעת החוק בכלל לא הופיע שהמועצות הדתיות יכולות לתת הכשר.

אורי מקלב: היה הפוך – שהן לא יכולות לתת הכשר.

אורי מקלב: בסוף החליטו שכן ואז גם פתחו את זה לכלל-עירוני.

ניר אורבך: תודה.

ניר אורבך: אנחנו עוברים להצבעות על הרוויזיות.

ניר אורבך: מי בעד הרוויזיה לגבי 93(5)?

ניר אורבך: מי נגד?

ניר אורבך: לא אושרה.

ניר אורבך: הרוויזיה נדחתה.

ניר אורבך: מי בעד הרוויזיה לגבי 93(14)?

ניר אורבך: מי נגד?

ניר אורבך: לא אושרה.

ניר אורבך: הרוויזיה נדחתה.

ניר אורבך: מי בעד הרוויזיה לגבי סעיף 100?

ניר אורבך: מי נגד?

ניר אורבך: לא אושרה.

ניר אורבך: הרוויזיה נדחתה.

ניר אורבך: אנחנו עוברים להצבעות על טענות נושא חדש של חברי הכנסת רוטמן וקיש בפרק י"ט (אסדרה), למעט סעיפים 21, 28 ו-30.

ניר אורבך: יש שתי טענות נושא חדש – לגבי סעיף 2 ולגבי סעיף 19.

ניר אורבך: ויש טענה של חבר הכנסת קיש לגבי הסתייגויות.

יולי יואל אדלשטיין: ברשותך, אדוני היושב-ראש, אני אסיר את הטענה לגבי הסעיפים של חבר הכנסת יואב קיש, פרט לגבי הסעיף של התחולה, שאני רואה בו נושא מהותי.

ארבל אסטרחן: זה לבקשתו של חבר הכנסת?

יולי יואל אדלשטיין: זה אחרי התייעצות.

יולי יואל אדלשטיין: את רוצה שהוא יביע את דעתו?

ארבל אסטרחן: לא, רק לדעת שאתה מדבר בשמו בעניין הזה.

יולי יואל אדלשטיין: אני מדבר בשמו, אחרי שהתייעצנו - - -

שמחה רוטמן: הוא לא יבוא בטענות על זה.

ניר אורבך: בסדר, רק שיהיה בפרוטוקול.

ניר אורבך: אז רק ההסתייגות על סעיף התחולה נשארת.

גור בליי: אלה הסתייגויות 395 עד 425.

ארבל אסטרחן: אלה נשארו או ירדו?

יולי יואל אדלשטיין: על אלה אני מבקש כן להצביע, בטענה שזה נושא חדש, בשמו של חבר הכנסת קיש.

ניר אורבך: בסדר גמור.

ניר אורבך: נעבור להצבעות.

ניר אורבך: לפני זה אני רוצה להגיד לך, חבר הכנסת רוטמן, שיש היגיון רב בדבריך, אבל יש לנו נציגים בוועדה, שאלתי את דעתם, ואני אצביע לפי מה שהם אמרו ולא רק לפי ההתרשמות שלי מהדיון שהיה כאן.

ניר אורבך: מי בעד הגדרת סעיף 2 כנושא חדש?

ניר אורבך: מי נגד?

ניר אורבך: מי נמנע?

ניר אורבך: לא אושרה.

ניר אורבך: הנושא החדש לא התקבל.

ניר אורבך: מי בעד הגדרת סעיף 19 כנושא חדש?

ניר אורבך: מי נגד?

נועה בירן-דדון: ארבעה.

ניר אורבך: מי נמנע?

ניר אורבך: לא אושרה.

ניר אורבך: הגדרת סעיף 19 כנושא חדשה לא התקבלה.

ניר אורבך: אנחנו עוברים להצבעה על ההסתייגויות של חבר הכנסת יואב קיש.

ניר אורבך: בהתאם לדבריו של חבר הכנסת אדלשטיין הורדנו את כל ההסתייגויות למעט סעיפים 395 עד 425.

ניר אורבך: מי בעד טענת נושא חדש על הסתייגויות 395 עד 425?

נועה בירן-דדון: ארבעה.

ניר אורבך: מי נגד?

ניר אורבך: אושרה.

ניר אורבך: הטענה עברה.

ארבל אסטרחן: המשמעות היא שההסתייגויות האלה לא ייכללו בהצבעה במליאה.

שמחה רוטמן: אדוני, אפשר ברכה?

שמחה רוטמן: אני מודה בשמי ובשם כלל חברי האופוזיציה על כך שקיבלתם את עמדתנו והצבעתם איתנו על נושא חדש, זה באמת מחמם את הלב.

שמחה רוטמן: ואני רוצה לברך אותך על עוד דבר: ישיבת ועדת התכנון העליונה נדחתה, וכך נשמרה שלמות הקואליציה.

ניר אורבך: חשבתי שאתה הולך לברך אותי על זה שהוספנו את הנושא של יהודה ושומרון, למרות שהיושב-ראש שלך עשה על זה סיבוב - - -

שמחה רוטמן: האיום הגדול על שלמות הקואליציה ירד מהפרק, רבותיי.

שמחה רוטמן: התקציב יעבור.

שמחה רוטמן: אין בנייה ביהודה ושומרון.

ניר אורבך: למרות מה שאמרתם חשבתי שאתה הולך לברך אותי על זה שתקציב הישיבות עומד על 1.17 מיליארד שקל - - -

שמחה רוטמן: כמה זה היה בשנה שעברה, ניר?

שמחה רוטמן: עלה או ירד?

שמחה רוטמן: עלה או ירד?

ניר אורבך: בוא אני אזכיר לך שב-2019 - - -

שמחה רוטמן: לעומת התקציב האחרון שאושר בכנסת זה עלה או ירד?

ניר אורבך: אני אומר לך עוד פעם, אנחנו ב-2019 - - -

יבגני סובה: שמחה, תצייץ כבר, אתה מבזבז זמן יקר.

שמחה רוטמן: אני מולטי טסקינג.

ניר אורבך: הוא רוצה לברך אותי על הדברים האלה ואני מקבל את הברכה באהבה.

ניר אורבך: חבר הכנסת רוטמן, תודה רבה לך על הברכות.

שמחה רוטמן: בשמחה, בשמחה.

שמחה רוטמן: שלמות הקואליציה נשמרה כי אתם לא בונים ביהודה ושומרון.

ניר אורבך: הנושא הבא הוא הוספת ממלא מקום קבוע בוועדת הכספים.

ניר אורבך: מוצע לקבוע כי חבר הכנסת יצחק פינדרוס יכהן כממלא מקום קבוע מטעם סיעת יהדות התורה בוועדת הכספים.

ניר אורבך: מי בעד?

נועה בירן-דדון: ארבעה.

ניר אורבך: מי נגד?

ניר אורבך: מי נמנע?

ניר אורבך: אושרה.

ניר אורבך: נקבע כי חבר הכנסת פינדרוס יכהן כממלא מקום קבוע בוועדת הכספים.

ניר אורבך: אני נועל את הישיבה, תודה רבה לכם והמשך יום נעים.

שמחה רוטמן: רוויזיה.

ניר אורבך: נראה לי שאיחרת.

שמחה רוטמן: לא, מה פתאום.

ניר אורבך: אבל ברוח הטובה שסיימנו פה אתה באמת רוצה רוויזיה?

שמחה רוטמן: ברור.

ניר אורבך: אז תהיה רוויזיה ב-10:52.

ניר אורבך: חשבתי שבזכות הרוח הטובה נוותר על הרוויזיה, אבל בשם הרוח הטובה אני לא אקפיד על קוצו של יו"ד.